Eckart Altenmüller. Eckart Altenmüller (talffuzi. Ekart Altenmyuller; 1955-yil 19-dekabr, Rotvayl) – nemis shifokori va musiqachisi, neyrofiziologiya va musiqachilar neyropsixologiyasi sohasidagi yetakchi tadqiqotchilardan biri. Birografiyasi. U 1974—1981-yillarda Tyubingen universiteti va Parijdagi Otel-Dye de Parida tibbiyot, shuningdek, 1979—1985-yillarda Frayburg musiqa oliy maktabida musiqa (fleyta sinfi boʻyicha) taʼlimini olgan. Frayburg universitetida tibbiyot fanlari doktori ilmiy darajasini olgandan soʻng, nevrologiya boʻyicha ixtisoslashuvini davom ettirgan. 1994-yildan beri Gannover musiqa va teatr oliy maktabi professori hamda „Musiqachilar fiziologiyasi va tibbiyoti instituti“ (Institut für Musikphysiologie und Musikermedizin) direktori hisoblanadi. 2013-yilda Quyi Saksoniya ilmiy mukofotiga sazovor boʻlgan. 2015-yilda Gannover musiqa va teatr oliy maktabi vitse-prezidenti (birinchi prorektori) lavozimini egallagan. Nemis musiqa fiziologiyasi va musiqachilar tibbiyoti jamiyati vitse-prezidenti lavozimida faoliyat yuritmoqda. Gyottingen Fanlar akademiyasi aʼzosi hisoblanadi. 120 dan ortiq maqola va ilmiy ishlarni nashr etgan hamda Germaniya tadqiqot jamiyatining (Deutsche Forschungsgemeinschaft) 18 ta grantini qoʻlga kiritgan. Ilmiy izlanishlari. Musiqa oʻzlashtirilishi jarayonida va musiqiy eshitish qobiliyatini rivojlantirishda miya fiziologiyasi. Uyquda oʻrganish – aqliy oʻrganishning ruhiy asoslari. Musiqachilarda miofassial ogʻriq sindromi. Musiqachilarda harakat buzilishlari. Musiqachi va musiqachi boʻlmagan shaxslarning harakat, eshitish va sezgi qobiliyatlarini oʻstirish. Musiqa taʼlimi natijasida markaziy asab tizimining tuzilmaviy va funksional moslashuvi. Musiqachilarning harakat koʻnikmalarini takomillashtirish maqsadida bosh suyagi orqali elektr bilan ragʻbatlantirish sohasidagi tadqiqotlar. Sahnaga chiqish oldidan paydo boʻladigan qoʻrquvni yengish usullari. Insult oʻtkazgan bemorlarning harakat nazoratini yaxshilash uchun ularni faol musiqa ijrosiga jalb etishga qaratilgan „nevrologik musiqiy terapiya“ amaliy dasturini ishlab chiqish.